b'\n_START_ARTICLE_\nEritropoeza\n_START_PARAGRAPH_\nEritropo\xc3\xa9za ali eritrocitopo\xc3\xa9za je proces zorenja rde\xc4\x8dih krvni\xc4\x8dk (eritocitov). Pred rojstvom poteka v jetrih, vranici in kostnem mozgu, po rojstvu pa le \xc5\xa1e v kostnem mozgu. Stimulira jo hormon eritropoetin, ki ga pri pomanjkanju kisika v tkivih (hipoksiji) izlo\xc4\x8dajo ledvice. Motnje eritropoeze se ka\xc5\xbeejo kot anemija (slabokrvnost).\n_START_SECTION_\nDiferenciacija celic\n_START_PARAGRAPH_\nVse predstopnje krvnih celic nastanejo iz mezenhimskih celic, ki se lahko pretvorijo v katerokoli krvno celico in se zato imenujejo pluripotentne mati\xc4\x8dne celice. Pod vplivom razli\xc4\x8dnih rastnih dejavnikov se pluripotentna mati\xc4\x8dna celica diferencira v multipotentno mieloi\xc4\x8dno celico (iz nje se lahko nadalje tvorijo vse krvne celice razen limfocitov). Pri procesu eritropoeze diferenciacija nadalje pote\xc4\x8de do usmerjene eritoblastne mati\xc4\x8dne celice. Iz nje nastane pronormoblast, ta pa preko bazofilnega, polikromati\xc4\x8dnega in ortokromati\xc4\x8dnega normoblasta do retikulocita. Retikulociti zapustijo kostni mozeg ter v krvnem obtoku dokon\xc4\x8dno dozorijo do zrelega eritrocita._NEWLINE_Pronormoblast je prva morfolo\xc5\xa1ko prepoznavna celica rde\xc4\x8de vrste velikosti pribli\xc5\xbeno 25 \xce\xbcm. Jedro zavzema skoraj vso celico in vsebuje eno ali ve\xc4\x8d jedrc. Kromatin je enakomerno mre\xc5\xbeast. Citoplazma je modre barve, ob robovih je svetlej\xc5\xa1a._NEWLINE_Bazofilni normoblast je manj\xc5\xa1i od pronormoblasta, v jedru pa tudi ni ve\xc4\x8d jedrc. Kromatin je gostej\xc5\xa1i in se zdru\xc5\xbeuje v velike grude. Citoplazma je enakomerno modra zaradi velikega \xc5\xa1tevila ribosomov._NEWLINE_Polikromati\xc4\x8dni normoblast je velikosti od 8 do 15 \xce\xbcm. Citoplazma je vijoli\xc4\x8daste barve zaradi ve\xc4\x8dje koncentracije hemoglobina. Jedro je od predhodnika manj\xc5\xa1e, grude kromatina so manj \xc5\xa1tevilne in temnej\xc5\xa1e barve._NEWLINE_Ortokromati\xc4\x8dni normoblast (velikost od 7 do 10 \xce\xbcm) ima majhno, homogeno (enojno) in piknoti\xc4\x8dno (gosto) jedro. Barva citoplazme je podobna eritrocitovi. Ta vrsta celice nima ve\xc4\x8d sposobnosti sinteze DNK in s tem tudi ne nadaljnje delitve._NEWLINE_Retikulocit nastane takrat, ko ortokromati\xc4\x8dni normoblast popolnoma dozori in izlo\xc4\x8di jedro. Je nekoliko ve\xc4\x8dji od eritrocitov. Zapusti kostni mozeg in v krvi pribli\xc5\xbeno en dan po izhodu iz rde\xc4\x8dega kostnega mozga dozori v eritrocit.'